Ucraina se bazează pe utilizarea masivă a dronelor pentru a compensa deficitul obuzelor de artilerie și a submina capacitățile militare rusești, totuși e puțin probabil ca acestea să încline balanța pe câmpul de luptă, avertizează experții, relatează AFP.
Dronele folosite pentru atacuri la sute de kilometri și dronele comerciale devin în egală măsură dominante pe câmpul de luptă.
În special, dronele FPV îngăduie piloților lor să obțină imagini în timp real ale terenului ca și cum ar fi la bord și, totodată, să localizeze unitățile inamice și să lanseze atacuri imediat de la câțiva kilometri.
"În acest moment, în Ucraina, asistăm la utilizarea dronelor la o scară inimaginabilă, vorbim într-adevăr de zeci și sute de mii de drone pe câmpul de luptă", a explicat pentru AFP Ulrike Franke, cercetător la Consiliul European pentru Relații Externe (ECFR).
Kievul a alocat 1,15 miliarde de euro pentru drone în bugetul său pe 2024, președintele ucrainean Volodimir Zelenski anunțând că Ucraina urmează să producă "un milion de drone" în acest an, după ce a înființat în februarie o ramură a armatei dedicată vehiculelor aeriene fără pilot.
Această schimbare de direcție a Kievului are loc în contextul în care țările care sprijină Ucraina încearcă să mărească stocurile ucrainene; de pildă, Londra va livra peste 10.000 de drone, dintre care 1.000 sunt drone FPV, iar Parisul urmează comande 2.000 de drone kamikaze, dintre care unele vor fi folosite în Ucraina.
Asta în condițiile în care oficialii ucraineni estimează necesarul la între 100.000 și 120.000 de drone lunar.
În schimb, ar avea nevoie de 200.000 sau chiar 250.000 de proiectile de artilerie pe lună pentru a lansa o contraofensivă majoră, respectiv de între 75.000 și 90.000 pentru a susține defensiva, potrivit unei analize a Institutului pentru Studii Strategice (IISS).
Țările europene care susțin Ucraina depind în mare măsură de stocurile americane pentru a susține apărarea ucraineană, iar Kievul nu are suficientă muniție pentru a lansa o ofensivă majoră anul viitor, a adăugat acesta.
Astfel, "Ucraina își poate reduce necesarul de muniție de artilerie prin creșterea semnificativă a producției de drone de atac", au apreciat Michael Kofman și Franz-Stefan Gady în analiza lor pentru IISS.
Dronele sunt "capabile să reproducă multe dintre funcțiile artileriei și ale rachetelor la o fracțiune din costuri", este de acord și Mykola Bielieskov de la Atlantic Council.
O dronă comercială de mici dimensiuni costă doar câteva sute de euro, în timp ce o simplă rachetă antitanc, un obuz de artilerie sau munițiile dirijate de la distanță ajung la câteva mii de euro.
Dronele sunt o soluție de avarie
Dronele FPV ucrainene sunt în prezent responsabile pentru între 65% și 85% dintre distrugerile pozițiilor rusești, potrivit unei surse militare franceze.
"Ei folosesc drone pentru că le pot produce sau cumpăra, dar nu este ideal", a avertizat Ulrike Franke, analist la Consiliul European pentru Relații Externe (ECFR).
Dronele FPV au o capacitate de încărcare mică, de doar câteva sute de grame de explozibil și de câteva kilograme în cazul celor mai mari drone comerciale.
"Drone de mici dimensiuni, chiar și în număr extrem de mare, nu pot egala puterea focului de artilerie", a fost de acord Stacie Pettyjohn într-un studiu realizat de think-tank-ul american în domeniul securității "CNAS".
Dronele pot completa armele cu foc indirect, dar nu sunt substitute, a adăugat ea.
În septembrie, New York Times relata că mai puțin de o treime din loviturile cu drone își ating ținta, întrucât aparatele pot fi bruiate sau perturbate cu ușurință prin contramăsuri electronice.
În plus, Ucraina nu mai poate conta pe superioritate în domeniul dronelor.
De pildă, în 2022, Ucraina avea un avantaj de "9 la 1" în ceea ce privește dronele comerciale, dar acest avans practic a dispărut acum, a adăugat Pettyjohn.
"În timp ce Ministerul rus al Apărării s-a mișcat lent pentru a recupera decalajul, trupele rusești au înțeles mai repede utilitatea dronelor comerciale, și au apărut grupuri de voluntari care au furnizat soldaților din prima linie drone și pregătirea necesară", a explicat ea.
Totodată, Rusia s-a bazat foarte mult pe drone kamikaze FPV pentru a zădărnici contraofensiva Ucrainei din vara anului trecut.
În viziunea lui Pettyjohn, cu toate că dronele conferă noi capacități, în cele din urmă fac mai dificilă "concentrarea forțelor, înfăptuirea surprizei și desfășurarea de operațiuni ofensive", astfel că nu vor aduce "schimbări cu adevărat perturbatoare".